เปิดปฏิทิน “บจ.” ประกาศงบ Q2 จับตา “แบงก์” อวดกำไรโตแจ่ม!
“บล.เมย์แบงก์” เปิดไทม์ไลน์บริษัทจดทะเบียนรายงานงบ Q2/65 ตั้งแต่สัปดาห์หน้า จับตา KBANK โกยกำไร 1.12 หมื่นล. โตสุดในกลุ่มแบงก์ขนาดใหญ่ 4 แห่ง
“บล.เมย์แบงก์” เปิดไทม์ไลน์บริษัทจดทะเบียนรายงานงบ Q2/65 ตั้งแต่สัปดาห์หน้า จับตา KBANK โกยกำไร 1.12 หมื่นล. โตสุดในกลุ่มแบงก์ขนาดใหญ่ 4 แห่ง
15 ก.ค. 2565

บริษัทหลักทรัพย์ เมย์แบงก์ (ประเทศไทย) จำกัด ระบุในบทวิเคราะห์ (15 ก.ค.65) คาดการณ์การประกาศผลการดำเนินงานของบริษัทจดทะเบียน (บจ.) ในตลาดหลักทรัพย์แห่งประเทศไทยงวดไตรมาส 2/65 ตั้งแต่สัปดาห์หน้าเป็นต้นไป ดังนี้

โดยในสัปดาห์หน้า กลุ่มธนาคารพาณิชย์ขนาดใหญ่ 4 แห่ง ที่นำโดย ธนาคารกสิกรไทย จำกัด (มหาชน) หรือ KBANK, ธนาคารกรุงไทย จำกัด (มหาชน) หรือ KTB, ธนาคารกรุงเทพ จำกัด (มหาชน) หรือ BBL และ บริษัท เอสซีบี เอกซ์ จำกัด (มหาชน) หรือ SCB จะแจ้งผลประกอบการงวดไตรมาส 2/2565 ในช่วงวันที่ 20-21 ก.ค. 2565
ทางด้านบริษัทหลักทรัพย์ เคจีไอ (ประเทศไทย) จำกัด หรือ KGI ได้ออกบทวิเคราะห์หุ้นกลุ่มธนาคาร โดยคาดการณ์ว่า KBANK จะรายงานกำไรสุทธิงวดไตรมาส 2 ประมาณ 1.12 หมื่นล้านบาท เพิ่มขึ้น 24.9% (เติบโตมากสุดในกลุ่มแบงก์ขนาดใหญ่ 4 แห่ง) จากไตรมาสเดียวกันของปีก่อน และเพิ่มขึ้น 2.7% จากไตรมาสก่อนหน้า
ขณะที่ KTB คาดว่าจะรายงานกำไรสุทธิงวดไตรมาส 2 อยู่ที่ 7.17 พันล้านบาท เพิ่มขึ้น 19.4% (เติบโตมากเป็นอันดับ 2) แต่จะลดลง 18.3% เมื่อเทียบกับไตรมาสก่อนหน้านี้
ส่วน SCB จะรายงานกำไรสุทธิ 1 หมื่นล้านบาท เพิ่มขึ้น 14.4% และลดลง 1% จากไตรมาสก่อนหน้า
สุดท้ายคือ BBL จะรายงานกำไรสุทธิ 7.21 พันล้านบาท เพิ่มขึ้น 13.4% จากไตรมาสเดียวกันของปีก่อน และเพิ่มขึ้น 1.2% จากไตรมาสก่อนหน้า